ET Euroopa Liidu Teataja C 334/59

Päritolunimetuste ja geograafiliste tähiste kaitset käsitleva määruse (EMÜ) nr 2081/92 artikli 6 lõike 2 kohase registreerimistaotluse avaldamine

(2005/C 334/10)

Käesoleva dokumendi avaldamine annab õiguse esitada vastuväiteid kooskõlas nimetatud määruse artiklitega 7 ja 12d. Kõik vastuväited taotlusega seotud vastuväited tuleb edastada liikmesriigi, Maailma Kaubandusorganisatsiooni liikmesriigi või kolmanda riigi pädeva asutuse vahendusel kuue kuu jooksul alates käesoleva dokumendi avaldamisest. Dokumendi avaldamise tingisid järgmised, eelkõige punktis 4.6 esitatud üksikasjad, mis võimaldavad lugeda taotluse põhjendatuks vastavalt määrusele (EMÜ) nr 2081/92.

KOKKUVÕTE

NÕUKOGU MÄÄRUS (EMÜ) nr 2081/92

“SANGUEIRA DE BARROSO — MONTALEGRE”

EÜ NR: PT/00236/16.05.2002

KPN ( ) KGT ( X )

Käesolev kokkuvõte on koostatud üksnes teavitamise eesmärgil. Eelkõige asjaomaste kaitstud päritolunimetuste või kaitstud geograafiliste tähistega seotud tootjate kohta põhjalikuma teabe saamiseks soovitame tutvuda tehnospetsifikaadi täisversiooniga liikmesriigis või pöörduda Euroopa Komisjoni (1) pädevate talituste poole.

1. Liikmesriigi pädev asutus:

Nimi: Instituto de Desenvolvimento Rural e Hidráulica Aadress: Av. Afonso Costa, n.o 1949 — P-002 Lisboa Tel.: (351-21) 844 22 00 Faks: (351-21) 844 22 02 E-post: idrha@idrha.min-agricultura.pt

2. Taotlejate rühm:

2.1 Nimi: Cooperativa Agrícola dos Produtores de Batata para Semente de Montalegre, CRL

2.2 Aadress:

Rua General Humberto Delgado 5470 — P-247 Montalegre Tel.: (351-276) 51 22 53 Faks: (351-276) 51 25 28 E-post: quadrimonte@iol.pt

2.3 Liikmed: tootjad/töötlejad (X) muu ( )

3. Toote liik:

Klass 1.2 — Lihatooted

4. Tehnospetsifikaat:

(artikli 4 lõikes 2 sätestatud nõuete kokkuvõte)

4.1 Nimetus: “SANGUEIRA DE BARROSO — MONTALEGRE”

4.2 Kirjeldus: Suitsuvorst, mis on valmistatud seasoolde (peensoolde) topitud Bisaro tõugu sigade või ristandite, millest 50 % on Bisaro tõugu, lihast, rasvast ja verest ning pehmeks ja kuivaks pastaks tehtud nisuleivast, milles on näha väikesed lihatükid. Vorsti koostisosi on maitsestatud soola, küüslaugu, Trás-os-Montese piirkonnast pärit punase või valge veini, tšillipipra pulbri (piirkonnas tuntakse seda “pimento” nime all) ja/või punase paprika pulbri (nn “pimentão”), peterselli, sibula ja Trás-os-Montese piirkonnast pärit oliiviõliga. Vorst on musta värvi ja krobelise pealispinnaga. Selle silindrilise osa läbimõõt on umbes 3 cm. Seasool on kummastki otsast kahe lihtsa sõlme abil ühe puuvillanööriga kinni seotud, mis annab vorstile hobuseraua kuju.

4.3 Geograafiline piirkond: Kõnealuste vorstide tootmisele esitatavate erinõuete, kasutatavate lõhna- ja maitseainete, olemasolevate teadmiste ja piirkonna kliimatingimuste tõttu piirdub tootmise ja pakendamise geograafiline piirkond Vila Real piirkonna Montalegre haldusüksusega. Traditsioonilist loomasööta ja olemasolevat põllumajanduslikku tootmist silmas pidades piirdub töötlemise ja pakendamise geograafiline piirkond Vila Real piirkonna Boticasi, Chavesi ja Montalegre haldusüksustega. Nimetatud kolme haldusüksust hõlmavat territooriumi tuntakse Barroso nime all.

4.4 Päritolutõend: Põllumajandusettevõtted, tapamajad ning liha lõikamise ja ettevalmistamise ettevõtted peavad olema litsentsitud, pärast eraõiguslikult kontrolliasutuselt heakskiidu saamist tootjarühma poolt heaks kiidetud ning paiknema vastavalt kas kindlaksmääratud tootmise või töötlemise piirkondades. Kogu tootmisprotsessi jooksul, alates tooraineid tootvast põllumajandusettevõttest kuni toote müügikohtadeni, kohaldatakse ranget kontrollisüsteemi, millega tagatakse toote täielik jälgitavus. Sigu kasvatakse karjakasvatusettevõtetes, millele kuuluvad alad vastavad traditsioonilisele, poolekstensiivsele põllumajandustootmissüsteemile, mille puhul on võimalik toota traditsioonilist loomasööta. Igale vorstile paigaldatud sertifitseerimismärgil on number, mis tagab toote täieliku jälgitavuse kuni põllumajandusettevõtteni, millest toode pärineb. Sertifitseerimismärgile märgitud järjekorranumbri järgi on võimalik tõestada toote päritolu igas tootmisahela etapis.

4.5 Tootmismeetod: Rasvased liha jaotustükid hakitakse väikesteks tükkideks. Seaveri kurnatakse ja sellele lisatakse vett, samal ajal segu hoolikalt vispeldades, et takistada vere hüübimist. Seejärel maitsestatakse segu soola ja küüslauguga ning jäetakse seisma. Nisuleib lõigatakse õhukesteks viiludeks. Sealiha maitsestatakse soola, Trás-os-Montese piirkonnast pärit punase või valge veini ja küüslauguga. Sellel lastakse kuni kolm päeva jahedas ja kuivas ruumis marineerida. Lihasegule (piirkondlikult tuntakse nimetuse all “sorsa”) lisatakse leib ja veri, mis maitsestatakse seejärel tšillipipra pulbri ja/või punase paprika pulbriga, hakitud peterselli ja sibulaga ning toore oliiviõliga. Segu topitakse seasoolde (peensoolde). Kui täidis on seasoolde topitud ja soole otsad puuvillase nööriga kinni sõlmitud, lõigatakse sool soovitud pikkusega juppideks. Otsad sõlmitakse lihtsa sõlmega omavahel kokku ning vorst painutatakse hobuseraua kujuliseks. Vorste suitsutatakse vaiksel tulel suitsutuskambris või traditsioonilises suitsutushoones umbes 3-4 päeva. Suits saadakse piirkonnas kasvavate puude, peamiselt tamme põletamisel. Vorste turustatakse tervelt ning pakendatakse eelnevalt alati valmistamiskohas. Toote omaduste ja koostise tõttu ei saa seda lõigata ega viilutada. Pakendamiseks kasutatakse spetsiaalset materjali, mis tootega kokku puutudes on ohutu ja inertne. Toodet võib pakkida tavalisse või kontrollitud keskkonda või vaakumisse. Toodet võib pakkida ainult geograafilises töötlemispiirkonnas, et oleks tagatud jälgitavus ja kontroll ning et vältida muutusi toote maitse- ja mikrobioloogilistes omadustes.

4.6 Seos piirkonnaga: Klimaatiliste, geograafiliste ja sotsiaal-majanduslike tingimuste ning keerulise ühenduse tõttu maa ülejäänud piirkondadega piirdus Barroso piirkonna toiduvalik kohaliku toodanguga, mis koosnes peamiselt leivast, kartulitest ja sealihast. Erinevate haldusüksuste, sealhulgas Montalegre registrite dokumentides leitud viited sigadelt ja sealihatoodetelt võetavate maksude kohta tõestavad, et seakasvatus on sellel alal olnud tähtsal kohal juba väga pikka aega. Et liha oleks söödav kogu aasta, leiutati viis sealiha säilitamiseks ning need esivanemate oskused anti edasi põlvest põlve. Sealihatoodete valmistamine on alguse saanud ja sõltub suurel määral piirkonna külmast ja kuivast kliimast ning seepärast peab majade kolletes põlema pidevalt tuli, mis loob omakorda unikaalsed tingimused liha selliseks suitsutamiseks, mida iseloomustab kerge ja järk-järguline suitsu teke. Traditsioonilisest seatapust saadava liha kasutamise ja säilitamise vajaduse tõttu hakati valmistama erineva kuju, koostise, värvi ja maitsega vorste, mis olid siiski alati iseloomulikud kohalikule maale ja rahvale. Kokkuvõttes võib öelda, et toode ja geograafiline piirkond on läbi põimunud tänu (pärismaise) looma aretamisele, nendele loomadele söödetavatele kohalikele toodetele, oskusele valida sealihast just õigeid tükke, suitsutamismeetodile, mille puhul kasutatakse kohalikke küttepuid, ning laagerdumisprotsessile, mis toimub toote säilitamiseks sobivas väga külmas ja kuivas keskkonnas.

4.7 Kontrolliasutus:

Nimi: Tradição e Qualidade — Associação Interprofissional para Produtos Agro-Alimentares de Trás-os-Montes Aadress: Av. 25 de Abril, 273 S/L P-5370 Mirandela Tel.: (351-278) 26 14 10 Faks: (351-278) 26 14 10 E-post: tradicao-qualidade@clix.pt

Tradição e Qualidade on tunnistatud vastavaks standardi 45011:2001 nõuetele.

4.8 Märgistus: Märgistus peab hõlmama järgmist: sõnastust “Sangueira de Barroso — Montalegre — Indicação Geográfica Protegida” (kaitstud geograafiline tähis), kogukonna oma logo, allpool esitatud Barroso-Montalegre logo koos sõnadega “Montalegre” ja “Sangueira”. Märgistus peab sisaldama ka sertifitseerimismärki, millel on kirjas toote nimetus, kontrolliasutus ja järjekorranumber (toote jälgitavust tagav numbriline või tähtnumbriline kood).

4.9 Siseriiklikud nõuded: —

(1) Euroopa Komisjon, põllumajanduse peadirektoraat, põllumajandustoodete kvaliteedipoliitika osakond, B-1049 Brüssel.